Wat het Zoeloekoning se begrafnis Eskom gekos?Pres. Cyril Ramaphosa by die roudiens van oorlede koning Goodwill Zwelithini. (Foto: Elmond Jiyane/GCIS) Eskom se aankondiging dat hy beurtkrag Donderdag tussen 10:00 en 14:00 opskort sodat Suid-Afrikaners die roudiens vir Zoeloekoning Goodwill Zwelithini op TV kon volg, word wyd bevraagteken. Suid-Afrikaners gaan die afgelope ruk oudergewoonte gebuk onder die stelsel wat in werking gestel moet word wanneer Eskom nie in die vraag na elektrisiteit kan voldoen nie. Dit word gedoen om te voorkom dat die kragnetwerk heeltemal in duie stort. Fase 2-beurtkrag geld op die oomblik, maar die kragvoorsiener het Woensdagaand gesê dit word vandag tydelik opgehef – spesiaal vir die Zoeloekoning se roudiens. Ghaleb Cachalia, die DA se woordvoerder oor openbare ondernemings, sê deur beurtkrag op te skort sê Eskom eintlik dat die stelsel “vir ŉ ruk aan- en afgeskakel kan word, soos ŉ speletjie”. Hy sê dit ondermyn ook Eskom se eie uitgangspunt oor beurtkrag en maak die konsep heeltemal irrasioneel. “Mense steek al eeue lank ŉ kers aan om hulde aan hul dooies te bring. In Suid-Afrika skakel ons die elektrisiteit aan.” Die DA eis nou om te weet hoeveel geld Eskom aan diesel bestee het om die ligte vir die roudiens aan te hou, asook watter kriteria gebruik is om ŉ besluit daaroor te neem. “As Eskom vier uur kan vind om die ligte vandag vir die roudiens aan te hou, kan hy sekerlik dieselfde doen vir gewone Suid-Afrikaners wat in hospitale veg om hul lewens en sakeondernemings wat sukkel om kop bo water te hou weens die dubbele slag van Covid-19 en beurtkrag.” Cachalia sê die DA deel die smart van die res van die land wat rou oor die koning se dood, maar die roudiens moenie gebruik word as ŉ verskoning om burgers ongelyk te behandel nie. “Dit is ŉ onverdedigbare en belaglike besluit deur Eskom.” Hy meen dit is ook nie toevallig dat die opskort van die beurtkrag saamgeval het met pres. Cyril Ramaphosa se huldeblyk by die roudiens nie. Maroela Media het ŉ navraag aan Eskom gerig en wag op terugvoer.